Ifølge Bekendtgørelsen om jordbrugets anvendelse af gødning i planperioden 2018/19, er der nu mulighed for kvægbesætninger med krydsninger mellem tunge racer og Jersey, at de kan få gødningsmængden beregnet ud fra raceandel. Det har hidtil været således, at gødningsberegningen skete ud fra tung race, hvis ikke det kunne dokumenteres, at dyret havde over 87,5 % Jerseygener. Det har været urimeligt, hvis der var en meget høj andel Jerseygener, men alligevel under den nævnte grænse på 87,5 %.

Derfor bliver der nu åbnet for, at kvægbedrifter som har dyr, hvori der indgår jersey, får mulighed for at anvende en indberetningsmulighed, hvor der i kvælstof- og fosforudskillelsen fra dyrene tages højde for den procentvise andel af jersey i dyret. Indberetningsmuligheden vil være et alternativ til anvendelsen af type 1 eller type 2 korrektion, og vil lette indberetningen fra disse bedrifter samt tage højde for det specifikke dyrs sammensætning. De nye regler gælder dog kun, hvis andelen af Jersey ligger over 12,5 % eller under 87,5 %. Hvis man benytter muligheden, er der ikke samtidig mulighed for at anvende type 1 eller type 2 korrektioner.

## Ikke nødvendigt med udskrift fra NorFors fodermiddeltabel

Hvis kvægbrugere anvendte NorFors fodermiddeltabel som dokumentation i en type 2 korrektion, skulle der foreligge en udskrift af fodermidlet med indhold af protein og fosfor. Dette krav er nu afskaffet fra planåret 2018/19. Der er dog stadig krav om minimum 4 repræsentative foderkontroller som dokumentation for en type 2 korrektion.